PMIndiaData/PMIndiaSum huggingface dataset:
ஒடிஷா மாநிலம் பரிபடாவில் வளர்ச்சித் திட்டங்களை பிரதமர் தொடங்கி வைக்கிறார்

ஒடிஷா மாநிலம் பரிபடாவிற்கு பிரதமர் திரு. நரேந்திர மோடி இன்று (05.01.2019) வருகை தந்தார். ரசிகா ரே ஆலயம் மற்றும் ஹரிப்பூர்கர் புராதன கோட்டையில் அகழ்வாராய்ச்சி செய்யப்பட்ட கட்டடத்தின் வளர்ச்சி, புனரமைப்பு பணிகள் தொடங்கிவைப்பதற்கான டிஜிட்டல் கல்வெட்டை அவர் திறந்துவைத்தார். மூன்று தேசிய நெடுஞ்சாலை திட்டங்களுக்கு அவர் அடிக்கல் நாட்டினார். பாராதீப்-ஹால்டியா-துர்காபூர், சமையல் எரிவாயு குழாய் திட்டத்தின் பலாசோர்-ஹால்டியா-துர்காபூர் பிரிவை நாட்டுக்கு அவர் அர்ப்பணித்தார். பலாசோரில் உள்ள பன்முக வரையறுக்கப்பட்ட யுக்தி சார்ந்த பூங்கா மற்றும் ஆறு பாஸ்போர்ட் சேவை மையங்களை அவர் தொடங்கிவைத்தார். டாடா நகருக்கும் பதாம்பஹருக்கும் இடையேயான இரண்டாவது பயணிகள் ரயிலை அவர் கொடியசைத்து தொடங்கிவைத்தார். இந்நிகழ்ச்சியில் உரையாற்றிய அவர், இன்று அடிக்கல் நாட்டப்பட்டிருக்கும் அல்லது தொடங்கிவைக்கப்பட்டிருக்கும் திட்டங்கள் நான்காயிரம் கோடி ரூபாய் மதிப்பினாலானவை என்றார். சாமானிய மக்களின் வாழ்க்கையில் அடிப்படை மாற்றத்தை உருவாக்கக் கூடிய உள்கட்டமைப்பு வசதியின் வளர்ச்சிக்கு மத்திய அரசு முன்னுரிமை கொடுப்பதாக அவர் கூறினார். பலாசோர்-ஹால்டியா-துர்காபூர் சமையல் எரிவாயு குழாய் திட்டம் ஒடிஷா மற்றும் மேற்கு வங்காளத்தின் பகுதிகளில் சமையல் எரிவாயுவை எளிமையான முறையில் விநியோகம் செய்ய உறுதி செய்யும் என்பதோடு, அதற்கான செலவையும், நேரத்தையும் சேமிக்கும் என்று அவர் கூறினார். 21 ஆம் நூற்றாண்டில் இணைப்பின் முக்கியத்துவத்தை அவர் வலியுறுத்தினார். இந்தியாவில் நவீன உள்கட்டமைப்பு மற்றும் தொடர்பினை உருவாக்குவதற்கு முன்னெப்போதும் இல்லாத முதலீடு செய்யப்பட்டு வருவதாக அவர் கூறினார். ஒடிஷாவிலும் சாலை, ரயில் மற்றும் விமான இணைப்பு வலியுறுத்தப்பட்டு வருவதாக அவர் கூறினார். மேம்படுத்தப்பட்ட ரயில் தொடர்பு, மக்களுக்கும், கனிம வளங்கள் தொழிற்சாலைகளை சென்றடைவதற்கும் உதவும் என்றும் அவர் கூறினார். நாட்டில் மேம்படுத்தப்பட்ட உள்கட்டமைப்பினால் நடுத்தர மக்கள் மற்றும் நடுத்தர நிறுவனங்களும் அதிகமான பயன்பெறுவார்கள் என்று பிரதமர் கூறினார். நடுத்தர மக்களின் வசதியான வாழ்க்கைக்கு நவீன சாலைகள், தூய்மையான ரயில்கள் மற்றும் சிக்கனமான விமானப் போக்குவரத்து ஆகியவை பெரும் பங்களிப்பை வழங்கும் என்றார் அவர். கடந்த நான்கரை வருடங்களாக பாஸ்போர்ட்களை பெறுவதில் மக்கள் சந்திக்கின்ற பிரச்சினைகளை குறைக்க மத்திய அரசு முயற்சித்ததாக பிரதமர் கூறினார். இன்று திறந்துவைக்கப்பட்டிருக்கும் ஆறு பாஸ்போர்ட் சேவை மையங்கள் இந்த இலக்கை நோக்கிய நடவடிக்கை என்று அவர் கூறினார். இது மக்களின் வாழ்க்கையை மேலும் வசதியாக்குவதற்கான மற்றுமோர் முயற்சி என்று அவர் விவரித்தார். நாட்டின் வளமையான கலாச்சார பாரம்பரியத்தை பாதுகாப்பதற்கு அரசு முயற்சி எடுத்து வருவதாக பிரதமர் கூறினார். சமயம், ஆன்மீகம், வரலாறு ஆகியவை சார்ந்த மையங்கள்; யோகா மற்றும் ஆயுர்வேதம் பற்றிய தகவல்கள் ஆகியவை பிரபலப்படுத்தப்படுவதோடு, முன்னெடுத்தும் செல்லப்படுகின்றன. இத்தருணத்தில் பிரதமர், ரசிகா ரே ஆலயம் மற்றும் ஹரிபூர்கர் புராதன கோட்டையில் அகழ்வாராய்ச்சி செய்யப்பட்ட கட்டிடம் ஆகியவற்றில் மேற்கொள்ளப்படும் பணிகளை பற்றி குறிப்பிட்டார். இது போன்ற முயற்சிகள் சுற்றுலாத் துறையை மேம்படுத்த உதவும் என்றும் அவர் தெரிவித்தார்.
பிரதமர் நரேந்திர மோடியை சந்தித்தார் தமிழ்நாடு  முதலமைச்சர்

பிரதமர் திரு நரேந்திர மோடியை தமிழ்நாடு முதலமைச்சர் திரு. மு.க.ஸ்டாலின் இன்று சந்தித்தார். இது தொடர்பாக பிரதமர் அலுவலகம் வெளியிட்டுள்ள ட்விட்டர் செய்தியில், பிரதமர் திரு நரேந்திர மோடியை தமிழ்நாடு முதலமைச்சர் திரு. மு.க.ஸ்டாலின் இன்று சந்தித்தார் எனக் குறிப்பிடப்பட்டுள்ளது.
நாக்பூர் எய்ம்ஸ் மருத்துவமனையை நாட்டிற்கு அர்ப்பணித்தார் பிரதமர்

நாக்பூரில் அமைக்கப்பட்டுள்ள எய்ம்ஸ் மருத்துவமனையை பிரதமர் திரு.நரேந்திர மோடி இன்று நாட்டிற்கு அர்ப்பணித்தார். இதைத்தொடர்ந்து எய்ம்ஸ் மருத்துவமனையின் திட்டமாடலையும், மைல்ஸ்டோன் கண்காட்சி கேலரியையும் அவர் பார்வையிட்டார். நாக்பூர் எய்ம்ஸ் மருத்துவமனையை தேசத்திற்கு அர்ப்பணித்ததன் மூலம், நாடு முழுவதும் சுகாதார வசதிகளை பலப்படுத்த வேண்டும் என்ற பிரதமரின் நிலைப்பாடு செயல்படுத்தப் படுத்தப்பட்டுள்ளது. பிரதமரின் ஸ்வஸ்த்யா சுரக்ஷா யோஜனாவின் கீழ் கட்டப்பட்டுள்ள இந்த மருத்துவனைக்கு, கடந்த 2017ம் ஆண்டு, பிரதமர் அடிக்கல் நாட்டினார். ரூ.1,575 கோடி செலவில் கட்டப்பட்டுள்ள நாக்பூர் எய்ம்ஸ் மருத்துவமனை, மருத்துவத்தின் 30 துறைகளுக்கான சூப்பர் ஸ்பெஷாலிட்டி மருத்துவமனையாகத் திகழும். இதில், OPD, IPD கண்டறியும் சேவைகள், அறுவைசிகிச்சைக்கான தியேட்டர்கள் உள்ளிட்டவையும் இடம்பெற்றுள்ளன. அதி நவீன மருத்துவ வசதிகளை உள்ளடக்கிய இந்த மருத்துவமனை, மகாராஷ்டிராவின் விதர்பா பகுதியைச் சேர்ந்த மக்களும், அதனை ஒட்டி அமைந்துள்ள பழங்குடி பகுதிகளான கட்சிரோலி, காண்டியா மற்றும் மெல்காட் மக்களும் தரமான சிகிச்சை பெறுவதை உறுதி செய்யும். இந்த நிகழ்ச்சியில் பிரதமருடன், மகாராஷ்டிர முதலமைச்சர் திரு. ஏக்நாத் ஷிண்டே, அம்மாநில ஆளுநர் திரு. பகத்சிங் கோஷ்யாரி, துணை முதலமைச்சர் திரு. தேவேந்திர பட்னவிஸ், மத்திய சாலை மற்றும் நெடுஞ்சாலைத் துறை அமைச்சர் திரு. நிதின் கட்கரி ஆகியோரும் கலந்துகொண்டனர்.
சுரங்கம் மற்றும் நிலவியல் துறையில் இந்தியா மற்றும் மொரோக்கோ இடையிலான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

சுரங்கம் மற்றும் நிலவியல் துறையில் இந்தியா மற்றும் மொரோக்கோ இடையிலான புரிந்துணர்வு ஒப்பந்தம் கையெழுத்திடப்பட்டதற்கு பிரதமர் திரு நரேந்திர மோடி தலைமையிலான மத்திய அமைச்சரவை பின்னேற்பு ஒப்புதல் அளித்தது. இந்த ஒப்பந்தம் 11.04.2018 அன்று புதுதில்லியில் மொரோக்கோ மின்சாரம், சுரங்கங்கள், நிலையான மேம்பாடு அமைச்சகத்திற்கும், இந்திய சுரங்கத்துறை அமைச்சகத்துக்கும் இடையே கையெழுத்தானது. இந்த ஒப்பந்தம் நிலவியல் மற்றும் சுரங்கத்துறையில் இந்தியாவுக்கும் மொரோக்கோவுக்கும் இடையே நிறுவன அமைப்புகளை உருவாக்க வகை செய்கிறது. இந்த ஒத்துழைப்பினால் பொருளாதார , சமூக, சுற்றுச்சூழல் துறைகளில் இருநாடுகளுக்கும் பரஸ்பர நன்மைகள் ஏற்படும். நிலவியல் மற்றும் சுரங்கத்துறையில் இந்தியாவுக்கும் மொரோக்கோவுக்கும் இடையே ஒத்துழைப்பை வலுப்படுத்துவது இந்தப் புரிந்துணர்வு ஒப்பந்தத்தின் நோக்கமாகும். நிலவியல் அடிப்படை வசதி மேம்பாடு, நிலவியல் மற்றும் சுரங்கப் பணி மேம்பாடு, பயிற்சித் திட்டங்கள், நிலவியல் தகவல் வங்கி உருவாக்குதல் போன்ற துறைகளிலான இருதரப்பு ஒத்துழைப்பு நடவடிக்கைகள், புதுமைப்படைப்பு நோக்கத்துக்கு உதவும். ——
கனடா, இங்கிலாந்து பிரதமர்களுடன் பிரதமர் மோடி சந்திப்பு

பிரதமர் திரு. நரேந்திர மோடி அவர்கள் 2016 ஏப்ரல் 1 அன்று கனடா நாட்டின் பிரதமர் திரு. ஜஸ்டின் ட்ரூடோ அவர்களை வாஷிங்டன் நகரில் நடைபெற்ற அணுஆயுத பாதுகாப்பு உச்சிமாநாட்டிற்கு இடையே சந்தித்துப் பேசினார். திரு. ட்ரூடோ பிரதமராகப் பதவியேற்ற பிறகு, இரு நாடுகளுக்கும் இடையேயான உறவுகளில் புதியதொரு உற்சாகமும் வேகமும் ஏற்பட்டுள்ளது என்று பிரதமர் தெரிவித்தார். இந்த உறவை பொருளாதாரத் துறையிலும் மேலும் விரிவாக்க ஏராளமான வாய்ப்புகள் உள்ளதாகவும் அவர் தெரிவித்தார். கடந்த ஆண்டு கனடாவிற்கு சென்றிருந்தபோது, அங்குள்ள ஓய்வூதிய நிதிகளுக்கான தலைவர்களை சந்தித்ததை நினவு கூர்ந்த திரு. மோடி, இந்த நிதி நிறுவனங்களில் சில தற்போது இந்தியாவில் முதலீடு செய்து வருகின்றன என்பதையும் குறிப்பிட்டார். முதல் நாள் இரவு நடைபெற்ற விருந்தின்போது பிரதமர் மோடி தலையிட்டுப் பேசியதை கனடா பிரதமர் பாராட்டினார். அணுஆயுதப் பரவலை தடுப்பதற்கான முயற்சிகளில் கனடாவும் இந்தியாவும் முன்னோடிகளாக இருக்க முடியும் என்றும் அவர் குறிப்பிட்டார். மறுசுழற்சி மின்சக்தி குறித்து இந்தியா தீவிரமாக உள்ளது என்றும் பிரதமர் திரு. மோடி குறிப்பிட்டார். ஸ்மார்ட் சிட்டி திட்டம், நகர்ப்புற கட்டமைப்பு, திறன் மேம்பாடு ஆகிய துறைகளில் கனடா தனது செயல்பாட்டை மேலும் ஆழமாக இந்தியாவில் மேற்கொள்ள முடியும் என்றும் அவர் குறிப்பிட்டார். ஹைட்ரோ கார்பன் துறையில் (பெட்ரோலிய துரப்பணத் துறையில்) இந்தியாவின் முற்போக்கான கொள்கையை அவர் சுட்டிக் காட்டியதோடு, நிலக்கரியை வாயுமயமாக்குதல் மற்றும் நிலக்கரி சுரங்கப் பணிகள் ஆகிய துறைகளில் கனடாவின் ஒத்துழைப்பையும் அவர் கோரினார். இந்தியாவிற்கு வருகை தருமாறு பிரதமர் மோடி விடுத்த வேண்டுகோளை பிரதமர் ட்ரூடோ ஏற்றுக் கொண்டார். பிரதமர் மோடி அவர்கள் இங்கிலாந்து பிரதமர் திரு. டேவிட் கேமரூனையும் சந்தித்துப் பேசினார். இரு தலைவர்களுமே கடந்த ஆண்டு திரு. நரேந்திர மோடி மேற்கொண்ட இங்கிலாந்து விஜயத்தை நினைவு கூர்ந்தனர். இரு நாடுகளுக்கும் இடையேயான உறவுகள் மேலும் செழுமையாகவும் ஆழமாகவும் மாறியுள்ளது என்றும் பிரதமர் மோடி தெரிவித்தார். பாதுகாப்புத் துறையிலான ஒத்துழைப்பு குறித்து நடைபெற்ற கலந்துரையாடலில் இந்தியாவில் உற்பத்தி செய் என்ற இந்தியாவின் முன்முயற்சியில், குறிப்பாக பாதுகாப்பு துறையில், இங்கிலாந்து பங்குதாரராக இருக்க முடியும் என்றும் பிரதமர் மோடி குறிப்பிட்டார். விசா குறித்த விஷயமும் இந்த கலந்துரையாடலின்போது விவாதத்திற்கு வந்தது.
கார்கில் வெற்றித் தினத்தை முன்னிட்டு உயிர்த் தியாகம் செய்த வீர்ர்களுக்கு பிரதமரின் அஞ்சலி

கார்கில் வெற்றித் தினத்தை முன்னிட்டு உயிர்த் தியாகம் செய்த வீர்ர்களுக்கு பிரதமர் திரு. நரேந்திர மோடி அஞ்சலி செலுத்தியுள்ளார். “கார்கில் வெற்றித் தினத்தை முன்னிட்டு விஜய் போர் நடவடிக்கையின் போது நாட்டிற்காக பாடுபட்ட அனைவருக்கும் இன்று நாடு நன்றி செலுத்துகிறது. நமது தீரம் மிக்க வீரர்கள் இந்தியா பாதுகாப்பாக இருப்பதை உறுதி செய்தததுடன் அமைதிச் சூழலைக் கெடுப்பதற்கு முயற்சி செய்தவர்களுக்கு தகுந்த பதிலடி கொடுத்தனர்” என்று பிரதமர் குறிப்பிட்டுள்ளார்.
அண்மையில் விண்ணில் செலுத்தப்பட்ட இஓஎஸ்-06 செயற்கைக்கோள் அனுப்பிய பிரமிக்க வைக்கும் படங்களை பிரதமர் பகிர்ந்துள்ளார்

அண்மையில் விண்ணில் செலுத்தப்பட்ட புவி கண்காணிப்பு செயற்கைக் கோளான இஓஎஸ்-06, அனுப்பியுள்ள படங்களை பிரதமர் திரு நரேந்திர மோடி தமது ட்விட்டர் பக்கத்தில் பகிர்ந்துள்ளார். விண்வெளி தொழில்நுட்ப உலகில் ஏற்பட்டுள்ள இந்த முன்னேற்றங்கள், சூறாவளிகளை சிறப்பாகக் கணிக்கவும், கடலோரப் பொருளாதாரத்தை மேம்படுத்தவும் உதவும் என்று பிரதமர் மேலும் கூறியுள்ளார். பிரதமர் தமது ட்விட்டர் பதிவில் கூறியிருப்பதாவது: “அண்மையில் செலுத்தப்பட்ட இஓஎஸ்-06 செயற்கைக்கோளில் இருந்து பெறப்பட்ட பிரமிக்க வைக்கும் படங்களை நீங்கள் பார்த்திருக்கிறீர்களா? குஜராத்தின் சில அழகான படங்களைப் பகிர்கிறேன். விண்வெளி தொழில்நுட்ப உலகின் இந்த முன்னேற்றங்கள், சூறாவளிகளை சிறப்பாகக் கணிக்கவும், நமது கடலோரப் பொருளாதாரத்தை மேம்படுத்தவும் உதவும்.” இவ்வாறு பிரதமர் கூறியுள்ளார்.
17 வயதிற்குக் கீழான உலகக் கால்பந்து கோப்பை     இந்தியாவில் 2017 இல் நடைபெறும்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை இந்தியாவில் 2017ஆம் ஆண்டு நடைபெறவுள்ள 17 வயதிற்கு கீழானவர்கள் பங்கேற்கும் சர்வதேச கால்பந்து அமைப்புகளின் கூட்டமைப்பின் (ஃபிஃபா) சார்பில் நடைபெறும் உலகக் கோப்பைக்கான போட்டிகள் தொடர்பாக கீழ்கண்ட முடிவுகளை மேற்கொண்டது :- (அ) கீழ்கண்ட விளையாட்டு அரங்குகளில் போட்டிகள் நடைபெறும்: 1. ஜவகர்லால் நேரு விளையாட்டரங்கம், புதுதில்லி. 2. டி.ஒய். பாட்டீல் விளையாட்டரங்கம், நவி மும்பை 3. ஜவகர்லால் நேரு விளையாட்டரங்கம், கொச்சி. 4. சால்ட் லேக் விளையாட்டரங்கம், கொல்கத்தா. 5. ஜவகர்லால் நேரு விளையாட்டரங்கம், ஃபட்டோர்டா, கோவா. 6. இந்திரா காந்தி விளையாட்டரங்கம், குவஹாத்தி. விளையாட்டுத்துறை செயலாளர், இந்திய விளையாட்டு ஆணையத்தின் டைரக்டர் ஜெனரல், விளையாட்டுத் துறையின் நிதி ஆலோசகர் ஆகியோர் அடங்கிய குழுவிற்கு, இந்த நிகழ்வுகள் நடைபெறும் இடங்களில் மாற்றம் ஏதாகிலும் செய்ய வேண்டியிருந்தாலோ, இடையூறுகள் எதையும் அகற்ற வேண்டிய நிலை ஏற்பட்டாலோ, அகில இந்திய கால்பந்து கூட்டமைப்பு/சர்வதேச கால்பந்து கழகங்களின் கூட்டமைப்பு ஆகியவற்றோடு கலந்து ஆலோசித்து, தேவையான மாற்றங்களை செய்ய அதிகாரம் வழங்கப்பட்டுள்ளது. இதற்கான மேல்விரிப்பு ஏற்பாடுகள், காட்சிப் பலகை உள்ளிட்ட சாதனங்கள் ஆகியவற்றுக்கு செலவு செய்யலாம். எனினும் ஏற்கனவே இந்த நிகழ்வுக்கென ஒப்புதல் அளிக்கப்பட்ட ரூ. 95 கோடியை மீறாத வகையில் மொத்த செலவு இருக்க வேண்டும். ஒருவேளை இதற்கென கூடுதல் நிதி தேவைப்படுமெனில், விளையாட்டுத்துறை இது குறித்து மத்திய அரசின் நிதித்துறையின் ஒரு பகுதியான செலவுத் துறையை அணுக வேண்டும். இந்த நிகழ்ச்சியை வெகு சிறப்பாக நடத்துவதற்கென ஓர் அமைப்புக் குழுவை உருவாக்கவும் மத்திய விளையாட்டு அமைச்சகத்திற்கு அதிகாரம் வழங்கப்பட்டுள்ளது.
இந்தியா – ஜெர்மனி விஞ்ஞான தொழில்நுட்ப மையத்திற்கான காலத்தை 2017 முதல் 2022 வரை விரிவாக்குவதற்கு இந்தியாவிற்கும் ஜெர்மனிக்கும் இடையே கூட்டுப் பிரகடனம்

இந்தியா – ஜெர்மனி விஞ்ஞான தொழில்நுட்ப மையத்திற்கான காலத்தை விரிவாக்குவதற்கு அறிவியல் தொழில்நுட்ப அமைச்சகத்திற்கும் ஜெர்மனியின் கல்வி ஆராய்ச்சிக்கான மத்திய அமைச்சகத்திற்கும் இடையே கூட்டுப் பிரகடனத்திற்கு பிரதமர் திரு நரேந்திர மோடி தலைமையிலான அமைச்சரவைக் குழு ஒப்புதல் அளித்துள்ளது. இந்தப் பிரகடனம் இந்த இரு தரப்பு நிறுவனத்தின் காலத்தை மேலும் 5 ஆண்டுகளுக்கு அதாவது 2017 முதல் 2022 வரை நீட்டிக்க வகை செய்கிறது. இந்த பிரகடனத்தின் படி இந்த அமைப்புக்கான நிதி ஒதுக்கீடு இருதரப்புக்கும் தனித்தனியாக ஆண்டுக்கு 2 மில்லியன் யூரோவிலிருந்து 4 மில்லியன் யூரோவாக உயர்த்த வகை செய்யப்பட்டுள்ளது. செயல்பாடுகளை இணைத்த நிதி அளிப்புக் கொள்கையின் படி உறுதியளிக்கப்பட்ட நிதி வழங்கப்படும். இதனைக் கொண்டு ஒத்துழைப்புடன் ஆன தொழிற்துறை சார்ந்த ஆராய்ச்சி மற்றும் மேம்பாட்டு உதவி அளிக்கப்படும். இரு நாடுகள் சார்ந்த கல்வி நிறுவனங்கள் தொழிற்சாலைகள் சம்பந்தப்பட்ட கூட்டு ஆராய்ச்சித் திட்டங்கள் புதிய அறிவியல் அடிப்படையை உருவாக்குவதாகவும் ஆராய்ச்சி முடிவுகளை தொழில்நுட்ப மேம்பாட்டுக்கு பயன்படுத்த உதவுவதாகவும் அமையும். இந்தப் புதிய பிரகடனத்தின் படி அமையும் நிறுவனம் இரு நாடுகளைச் சேர்ந்த சோதனைக் கூடங்கள், கல்வி நிறுவனங்கள் தொழிற்சாலைகள் ஒத்துழைப்பு மூலம் ஆராய்ச்சி மற்றும் தொழில்நுட்ப மேம்பாட்டை உயர்த்தி வலுப்படுத்த உதவும். மேலும் தேர்ந்தெடுத்த இந்தியா மற்றும் ஜெர்மனி நாட்டு ஆராய்ச்சி சோதனைக் கூடங்கள் தொழிற்சாலைகள் ஆகியவற்றின் ஆராய்ச்சி மேம்பாட்டுத் திட்டங்களுக்கு ஆதரவும் நிதியும் வழங்கும். தொழிற்துறை ஆராய்ச்சி மேம்பாட்டுத் திட்டங்களை நடத்த ஆதாரங்களைத் திரட்டுவதற்கும் இந்த நிறுவனம் உதவும். பின்னணி : இந்தியா ஜெர்மனி அறிவியல் தொழில்நுட்ப மையம் இந்த இரு நாடுகளுக்கிடையே 2007 அக்டோபரில் ஏற்பட்ட ஒப்பந்தத்தின் படி உருவாக்கப்பட்டது. 2011 முதல் அது செயல்படத் தொடங்கியது. தற்போது இந்த நிறுவனம் கீழ்க்கண்ட தொழிற்துறை கூட்டு ஆராய்ச்சி மேம்பாட்டு திட்டங்களுக்கு ஆதரவு அளித்து வருகிறது. (a) உயர் உற்பத்தி தொழில்நுட்பம் (b) உயிரி மருத்துவக் கருவிகள் மற்றும் சுகாதாரம் (c) நானோ தொழில்நுட்பம் (d) மோட்டார் வாகனப் பொறியியல் (e) தண்ணீர் உணர் கருவிகள் (f) தூய்மையான எரிசக்தி தொழில்நுட்பம் (g) தகவல் மற்றும் கணிணித் தொழில்நுட்பம்
ஜிசாட்-6 விண்கலம் வெற்றிகரமாக செலுத்தப்பட்டதற்காக விஞ்ஞானிகளுக்கு பிரதமர் பாராட்டு

“ஜிசாட்-6 விண்கலம் வெற்றிகரமாக விண்ணில் செலுத்தப்பட்டதற்காக இந்திய விண்வெளி ஆராய்ச்சிக் கழகத்தின் விஞ்ஞானிகளுக்கு பிரதமர் திரு. நரேந்திர மோடி தனது பாராட்டுகளைத் தெரிவித்துக் கொண்டார். நமது விஞ்ஞானிகளால் மேலும் ஒரு வெற்றியை மீண்டும் இந்த நாளில் நாம் அடைந்துள்ளோம். ஜிசாட்-6 விண்கலம் வெற்றிகரமாக விண்ணில் செலுத்தப்பட்டதற்கு இந்திய விண்வெளி ஆராய்ச்சிக் கழகத்தின் விஞ்ஞானிகளுக்கு எனது பாராட்டுகளைத் தெரிவித்துக் கொள்கிறேன் என்று பிரதமர் திரு. நரேந்திர மோடி கூறியுள்ளார். •••••••
ஆபரேஷன் கங்கா ஆய்வுக் கூட்டத்திற்கு  பிரதமர் தலைமை தாங்கினார்

உக்ரைனில் தவிக்கும் இந்தியர்களை நாட்டுக்கு அழைத்து வரும் ஆபரேஷன் கங்கா திட்டத்தின் கீழ் மேற்கொள்ளப்படும் முயற்சிகள் குறித்த உயர்மட்ட ஆய்வுக் கூட்டத்திற்கு பிரதமர் திரு நரேந்திர மோடி தலைமை தாங்கினார். இன்று இரண்டாவது முறையாக உயர்மட்ட ஆய்வுக் கூட்டங்களுக்கு அவர் தலைமை வகித்தார். உக்ரைனில் இருக்கும் இந்தியர்களின் பாதுகாப்பை உறுதி செய்ய அரசின் முழு நிர்வாக எந்திரமும் 24 மணி நேரமும் இடைவிடாமல் பணியாற்ற வேண்டும் என்று பிரதமர் அறிவுறுத்தினார். இந்தியர்களை திரும்ப அழைத்து வரும் முயற்சிகளை ஊக்குவிப்பதற்காக 4 மூத்த அமைச்சர்கள் தமது சிறப்பு தூதர்களாக பல்வேறு நாடுகளுக்கு செல்லவிருப்பதை பிரதமர் குறிப்பிட்டார். இந்த விஷயத்தில் அரசின் முன்னுரிமையை இது பிரதிபலிக்கும். உக்ரைனுக்கு மனிதாபிமான உதவியாக இந்தியா அளித்திருக்கும் நிவாரண பொருட்களின் முதல் தொகுப்பு நாளை எல்லையில் ஒப்படைக்கப்படும் என்று பிரதமர் தெரிவித்தார். உலகம் ஒரு குடும்பம் என்ற இந்தியாவின் லட்சியப்படி, உக்ரைனில் தவிக்கும் அண்டை நாடுகள் மற்றும் வளர்ந்து வரும் நாடுகளின் மக்களுக்கும் இந்தியா உதவும் என்றும் பிரதமர் கூறினார்.
சிஆர்பிஎஃப் அமைப்பு நாளில் சிஆர்பிஎஃப் வீரர்களுக்கு பிரதமர் வாழ்த்து

மத்திய ரிசர்வ் காவல் படை (சிஆர்பிஎஃப்) அமைக்கப்பட்ட நாளான இன்று சிஆர்பிஎஃப் வீரர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். இது தொடர்பாக அவர் வெளியிட்டுள்ள சுட்டுரைச் செய்தியில் “துணிவு மிக்க சிஆர்பிஎஃப் வீரர்களுக்கும், அவர்களின் குடும்பத்தினருக்கும் நல்வாழ்த்துகள். மத்திய ரிசர்வ் காவல் படை, வீரத்திற்கும், தொழில்திறனுக்கும் பெயர் பெற்றது. இந்தியாவின் பாதுகாப்புப் பணியில் இந்தப்படை முக்கிய பங்காற்றுகிறது. தேச ஒற்றுமைக்காக அவர்கள் ஆற்றும் பணியும் பாராட்டத்தக்கது” என்று கூறியுள்ளார்.
ரேபரேலியில் வளர்ச்சித் திட்டங்களை தொடங்கி வைத்தார் பிரதமர்

உத்தரபிரதேச மாநிலத்தில் இன்று ஒருநாள் சுற்றுப் பயணம் மேற்கொண்ட பிரதமர் திரு நரேந்திர மோடி, ரேபரேலி நவீன ரயில்பெட்டித் தொழிற்சாலையை பார்வையிட்டார். பின்னர் நடைபெற்ற பொதுக் கூட்டத்தில், அங்கு தயாரிக்கப்பட்ட 900-ஆவது ரயில்பெட்டி மற்றும் ஹம்சஃபார் ரயிலை பிரதமர் கொடியசைத்து அனுப்பி வைத்தார். மேலும், ரேபரேலியில், பல்வேறு வளர்ச்சித் திட்டங்களை நாட்டிற்கு அர்ப்பணித்து, தொடங்கி வைத்து, புதிய திட்டங்களுக்கு அடிக்கல் நாட்டினார். நிகழ்ச்சியில் பேசிய பிரதமர், இன்று அர்ப்பணிக்கப்பட்டு தொடங்கி வைக்கப்பட்ட அல்லது அடிக்கல் நாட்டப்பட்ட திட்டப் பணிகளின் மொத்த மதிப்பு ரூ.1000 கோடி என்றார். ரேபரேலி நவீன ரயில்பெட்டித் தொழிற்சாலை, இளைஞர்களுக்கு வேலைவாய்ப்பு அளிப்பதுடன், ரயில் பெட்டி தயாரிப்பில் ஒரு சர்வதேச மையமாகவும் உருவெடுத்துள்ளதாக பிரதமர் தெரிவித்தார். 1971 ஆம் ஆண்டு இதேநாளில் இந்திய ராணுவம், பயங்கரவாதம், கொடூரம் மற்றும் சட்ட விரோத செயல்களை தோற்கடித்ததை பிரதமர் நினைவு கூர்ந்தார். இன்று நமது ராணுவப் படைகளை வலுப்படுத்தும் பணி ஒருபுறம் மேற்கொள்ளப்படும் வேளையில், மறுபுறம் சிலர் நமது ராணுவம் வலுப்பெறுவதை விரும்பவில்லை என்றும் பிரதமர் குறிப்பிட்டார். அத்தகையவர்கள் சில ஒப்பந்தங்கள் பற்றி தெரிவிக்கும் பொய்யான கருத்துக்கள், பாதுகாப்பு அமைச்சகம், விமானப்படை மற்றும் வெளிநாட்டு அரசு மீது தவறான எண்ணத்தை ஏற்படுத்துவதாக உள்ளது. பொய் கூறுபவர்களின் மனோபாவத்தை, உண்மையால்தான் வெல்ல முடியும் என்றும் அவர் கூறினார். நாட்டின் பாதுகாப்பு மற்றும் ராணுவப் படைகளின் தேவைகள் என்று வரும்போது, தேச நலன் ஒன்றையே கருத்தில் கொண்டு மத்திய அரசு செயல்படுகிறது. விவசாயிகளின் வருமானத்தை அதிகரிக்க ஏதுவாக, ஏற்கனவே 22 வகையான பயிர்களுக்கான குறைந்தபட்ச ஆதரவு விலையை மத்திய அரசு உயர்த்தியுள்ளது. இந்த முடிவால் மட்டும் விவசாயிகளுக்கு ரூ.60,000 கோடி கூடுதலாக கிடைக்கும். எதிர்பாராத காரணங்களால் பயிர்களுக்கு பாதிப்பு ஏற்படும் போது, பிரதமரின் பயிர்க்காப்பீடுத் திட்டம் மூலமும் விவசாயிகள் பயனடைகின்றனர். “அனைவரும் இணைவோம்-அனைவரும் உயர்வோம்” என்பதை தாரக மந்திரமாக கொண்டு மத்திய அரசு செயல்படுவதாகவும் பிரதமர் தெரிவித்தார்.
எச்.எல்.எல். லைஃப்கேர் லிமிடெட் நிறுவனத்தி்ற்கு காஞ்சீபுரம் மாவட்டம் (தமிழ்நாடு செங்கல்பட்டில் உள்ள 33.1 ஏக்கர் அரசு நிலத்தை குத்தகைக்கு விட மத்திய அமைச்சரவை அனுமதி வழங்கியது

மத்திய சுகாதாரம் மற்றும் குடும்ப நல அமைச்சகத்தின் கீழ் வரும் பொது துறை நிறுவனங்களில் சிறிய ரத்னா நிறுவனமான எச்.எல்.எல். லைஃப்கேர் லிமிடெட் நிறுவனத்துக்கு சென்னைக்கு அருகே அமைந்துள்ள செங்கல்பட்டில் 330.1 ஏக்கர் நிலத்தை குத்தகைக்கு விட பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் வழங்கியது. சிறப்பு நோக்க அமைப்பு மூலம் மருத்துவ கருவிகள் உற்பத்தி பூங்கா (மெடிபார்க்) அமைப்பதற்கு இந்த நிலம் ஒதுக்கப்படுகிறது. இந்தத் திட்டத்தில் எச்.எல்.எல். லைஃப்கேர் லிமிடெட் நிறுவனத்தின் பங்கு 50 சதவீதத்திற்கும் அதிகமாக இருக்கும். இந்த மெடிபார்க் திட்டம் நாட்டின் மருத்துவ தொழில்நுட்பத் துறையில் முதலாவது உற்பத்தி தொகுதியாகும். மிக உயரிய பொருட்களை உள்ளூர் நிலையிலேயே குறிப்பிடத்தக்க குறைந்த விலையில் உற்பத்தி செய்வதை அதிகரிப்பதற்காக இத்திட்டம் செயல்படுகிறது. இதனால், சுகாதார சேவைகள் குறிப்பாக நோய் கண்டறியும் சேவைகள் வழங்குவதற்கான கட்டணம் வெகுவாகக் குறைந்து பெரிய அளவில் மக்கள் பயன்பெறுவார்கள். இந்த உத்தேச மெடிபார்க் திட்டம் மருத்துவ கருவிகள் மற்றும் தொழில்நுட்ப துறை மேம்பாட்டுக்கு பெரிய அளவில் பங்களித்து வேலைவாய்ப்புகளை உருவாக்குவதுடன் மத்திய அரசின் இந்தியாவில் தயாரிப்போம் இயக்கத் திட்டத்திற்கு உத்வேகம் அளிக்கும். இந்த மெடிபார்க் கட்டம் கட்டமாக மேம்படுத்தப்பட்டு ஏழு ஆண்டுகளில் நிறைவுபெறும். முதற்கட்டத்தில் அடிப்படை வசதிகள் உருவாக்கப்படும். மூன்றாம் ஆண்டிலிருந்து மனைகள் ஒத்திக்கு வழங்கப்படும். இரண்டாவது கட்டத்தில் அறிவு நிர்வாக மையம் துறைகளின் மானியம் மற்றும் இதர உதவிகளுடன் உருவாக்கப்படும். எச்.எல்.எல். லைஃப்கேர் லிமிடெட் நிறுவனம் இந்த நிலத்தை முதலீட்டாளர்களுக்கு வாடகைக்கு விடும். இதற்கு வெளிப்படையான ஏல நடைமுறை பயன்படுத்தப்படும். மருத்துவ கருவிகள் தயாரிக்கும் பிரிவுகளை அமைக்க விரும்பும் முதலீட்டாளர்கள் இந்த ஏலத்தில் பங்கேற்கலாம். முதல்கட்டமாக தகுதியுள்ள மருத்துவ கருவி தொழில்முனைவோர், உற்பத்தி தொழில் துறையினர் ஆகியோருக்கு மானிய விலையில் வழங்கப்படும். இதனால், இதர முதலீட்டாளர்களும் ஈர்க்கப்படுவார்கள். இதனையடுத்து தேவை அதிகரிக்கும் போது மனைகளின் விலையும் படிப்படியாக உயரும். இவ்வாறாக இந்த மெடிபார்க் திட்டம் இந்தியாவின் தரம்வாய்ந்த சுகாதார பராமரிப்பு சேவைகளில் முக்கியமான பங்காற்றும். இந்தத் திட்டம் நமது இறக்குமதி சார்பினை வெகுவாக குறைக்கும். உள்நாட்டு தொழில்கள் வளர்ச்சிக்கு வலுவான அடித்தளத்தை உருவாக்கும். அதிநவீன அடிப்படை வசதிகள் மற்றும் தொழில்நுட்பம் இதனால் கிடைக்கும். மருத்துவ கருவிகள் உள்நாட்டு உற்பத்தி, உறுதயளிக்கப்பட்ட குறைந்தவிலை சுகாதார சேவையை கொண்டு வருவதுடன், சுகாதார சேவைகளின் பரவலாக்குதலை வலுப்படுத்தி விரிவாக்கும். •••••
நாடாளுமன்ற மைய மண்டபத்தில் தேசிய சட்டமன்ற உறுப்பினர்கள் மாநாட்டில் பிரதமர் உரையாற்றினார்

பிரதமர் திரு.நரேந்திர மோடி இன்று நாடாளுமன்ற மைய மண்டபத்தில் தேசிய சட்டமன்ற உறுப்பினர்கள் மாநாட்டில் உரையாற்றினார். “ஒவ்வொரு மாநிலத்திலும், வலுவான வளர்ச்சிக்கான அளவீடுகளை கொண்ட சில மாவட்டங்கள் உள்ளன. அவற்றிலிருந்து நாம் கற்றுக் கொண்டு நலிவுற்ற மாவட்டங்களில் பணியாற்ற வேண்டும். போட்டி மனப்பான்மை உணர்வு மற்றும் கூட்டாண்மை கூட்டாட்சி ஆகியவை நாட்டிற்கு உகந்ததாகும். மக்களுடன் இணைந்து செயல்படுவதுடன் வளர்ச்சிக்கான பணிகளில் அவர்களது பங்களிப்பை பெற்று கடமையாற்றும் போது முடிவுகள் மாற்றத்திற்குரியதாகிறது. எந்தத் துறைகளில் மாவட்டங்களுக்கு முன்னேற்றம் தேவைப்படுகிறது என்பதை கண்டறிவது மிக முக்கியமானதாகும். அதன் பிறகு அதற்கு தீர்வு காண வேண்டும். மாவட்டங்களில் ஒரு அம்சத்தை மாற்றிட நாம் முடிவு செய்துவிட்டால், பிற குறைகளுக்கு தீர்வு காணும் பணிகளுக்கான உத்வேகம் கிடைக்கும். நம்மிடையே மனிதவளம் உள்ளது, நம்மிடம் திறன்கள் மற்றும் வளங்கள் உள்ளன. நாம் இயக்கமாக செயல்பட்டு, நேர்மறையான மாற்றத்தை கொண்டு வரவேண்டும். சமூகநீதியே நமது இலக்காகும். உத்வேகமுள்ள மாவட்டங்களில் பணியாற்றுவது, மனிதவள குறியீட்டில் இந்தியாவின் நிலையை உயர்த்தும். சட்டமன்ற உறுப்பினர்களுக்கான இம்மாநாடு மக்களவைத் தலைவர் சுமித்ரா மகாஜனின் பாராட்டத்தக்க முன் முயற்சியாகும். பல்வேறு மாநிலங்களைச் சேர்ந்த சட்டமன்ற உறுப்பினர்கள் கூட்டாக முக்கிய பிரச்சினைகள் குறித்து விவாதிப்பது மிகவும் நன்மையானது ”, என பிரதமர் கூறினார்.
எஸ்ஸெல் குழுமத்தின் 90வது ஆண்டு கொண்டாட்டம் – பிரதமர் பங்கேற்பு

புது தில்லியில் நடைபெற்ற எஸ்ஸெல் குழுமத்தின் 90வது ஆண்டு கொண்டாட்ட நிகழ்ச்சியில் பிரதமர் திரு. நரேந்திர மோடி பங்கேற்றார். இந்நிகழ்ச்சியில், குடியரசுத் தலைவர் பிரணாப் முகர்ஜியும் பங்கேற்றார். பிரதமரை வரவேற்ற எஸ்ஸெல் குழுமத்தின் தலைவர் திரு. சுபாஷ் சந்திரா, இந்நிகழ்ச்சியில் பங்கேற்க ஒப்புக்கொண்ட பிரதமருக்கு நன்றி தெரிவித்தார். குடிநீர் விநியோகம், மின் விநியோகம், தூய்மை இயக்கம், ஏழைகள் வாங்க கூடிய வீடுகள் ஆகிய துறைகளில் இக்குழுமத்தின் சமீபத்திய சமூக கொள்கை முனைவுகள் குறித்து விளக்கினார். இந்த நிகழ்ச்சியில், பிரதமர் இரண்டு கொள்கை திட்டங்களை துவக்கி வைத்தார். இதில், சார்த்தி என்ற திட்டம் – கல்வி, சுகாதாரம், வேலைவாய்ப்பு ஆகிய துறைகளில் மக்களுக்கு அதிகாரம் அளித்தல், தேவைப்படும் மக்களுக்கு ரூ. 5000 கோடி நிதி உதவி கொண்ட டி.எஸ்.சி நிறுவனமும் அடங்கும். இந்நிகழ்ச்சியில் பேசிய பிரதமர், இந்த நிகழ்ச்சி இந்திய கலாச்சாரத்தின் வெளிப்பாடாக உள்ளது. குடும்ப நடத்தை முறைகளை அடுத்த தலைமுறைகளுக்கு எடுத்து செல்வது மற்றும் தங்களின் திறனையும் திறமைகளையும் குடும்பத்திற்காக பங்களிப்பது இந்தியாவின் கலாச்சாரம் ஆகும் என்று பிரதமர் கூறினார். திரு. நந்த்கிஷோர் கோயங்காவுடனான தனது சந்திப்புகளை நினைவுகூறிய அவர், அவரின் குடும்பம் எப்போழுதுமே புதிய எண்ணங்களை வரவேற்பார்கள். ஒவ்வொரு சவாலையும், வாய்ப்பாக மாற்றி நிலம் முதல் செயற்கைக்கோள் வரை சாதித்துள்ளனர். எஸ்ஸெல் குழுமத்தின் சமூக கொள்கை திட்டங்களை பாராட்டிய பிரதமர், தூய்மை இந்தியா இயக்கம் சமூக தொழில் முனைவோர்களுக்கு பெரிய அளவில் வாய்ப்பு வழங்கும் என்றார். உரிமைகள் மற்றும் கடமைகளின் சிறந்த கலவை ‘சார்த்தி’, டி.எஸ்.சி நிறுவனம் வேலை வழங்குவோரின் எண்ணிக்கை அதிகரிக்கும். 2022ல், நாடு தனது 75வது சுதந்திர தினம் கொண்டாட உள்ள நிலையில், அனைவரும் நாட்டிற்கு தங்களால் செய்ய இயன்ற விஷயத்தை செய்யுமாறு பிரதமர் கேட்டுக்கொண்டார்.